અંકિતા દીકરા હવે તું મોટી થઈ ગઈ છે, હજી પણ આ વાર્તાઓ સંભળાવવાનું કેવું બાલીશ લાગે! તને ગુજરાતી શીખવવું હતું એટલે મેં વાર્તા સંભળાવવાનું શરૂ કર્યું હતું. અને હવે તો તને ગુજરાતી વાંચતા પણ આવડી ગયું છે. તો તું જાતે વાંચી લેતી હોય તો? નવી વાર્તા સાંભળવા બેડરૂમમાં આવીને બેસી ગયેલી અંકિતાને શ્રીકાંતે કહ્યું. અને શ્રીકાંતની વાત ખોટી પણ નહોતી, ગઈકાલ સુધી સિનીઅર કેજીમાં ભણતી અંકિતા હવે દસમાં ધોરણમાં આવી ગઈ હતી. અને હવે આટલી મોટી થઈ ગયેલી દીકરી માત્ર ગુજરાતી પુસ્તકો જ નહીં પણ અંગ્રેજી નોવેલ્સ પણ વાંચતી થઈ ગઈ છે તે વાતની શ્રીકાંતને ખબર હતી. પરંતુ, અંકિતાને તેના ડેડી પાસે વાર્તાઓ સાંભળવુ હજી આજે પણ એટલું ગમતું કે તે કોક-કોકવાર અચાનક રાત્રે સૂતા પહેલાં તેના ડેડી પાસે બેડરૂમમાં આવી ચઢે અને જીદ્દ પકડે, ડેડી, આજે ઊંઘ નથી આવતી એક વાર્તા કહોને પ્લીઝ. ખબર નહીં પોતાના બાપ પ્રત્યેના વ્હાલને કારણે હશે કે બીજું કોઈ કારણ, પણ કિશોરાવસ્થામાં પહોંચેલી દીકરી હજી આજે પણ તેની આ બચપણની આદત છોડવા તૈયાર નહોતી. અલ્પના ક્યારેક કહેતી પણ ખરી, અંકુ, હવે તું મોટી થઈ ગઈ દીકરા, ક્યાં સુધી આમ પપ્પા પાસે વાર્તાઓ